Tästä on kyse Itä-Suomen yliopisto on saanut yli 800 000 euron rahoituksen rasvamaksatutkimukseen.

Kansainvälinen tutkijajoukko yrittää selvittää, miksi ei-alkoholiperäinen rasvamaksa yleistyy, miten sitä voitaisiin hoitaa tehokkaasti ja miten sairaus voitaisiin diagnosoida nykyistä aiemmin.

Rasvamaksa yleistyy suomalaisilla ylipainon vuoksi.

Sairaus voi aiheuttaa maksakirroosin tai jopa maksasyövän.

Joukko kansainvälisiä tutkijoita yrittää selvittää, miksi alkoholista riippumaton rasvamaksa yleistyy vauhdilla.

– Kohta sitä voi nimittää yhdeksi meidän kansantaudiksi, Itä-Suomen yliopiston ravitsemusterapian professori Ursula Schwab sanoo.

Itä-Suomen yliopiston arvion mukaan jopa 27 prosenttia väestöstä kärsii taudista. Pahimmillaan rasvamaksa aiheuttaa maksasyövän.

Terveyskirjasto Duodecimin mukaan tyypillisesti sairaus todetaan 40–60 vuoden iässä, mutta suomalaisten pulskistumisen vuoksi rasvamaksa todetaan nykyisin yhä useammin myös lapsilla ja nuorilla aikuisilla.

Suomalaiset, tanskalaiset, hollantilaiset ja saksalaiset tutkijat ryhtyvät nyt selvittämään, mikä altistaa ihmisiä taudille. Lisäksi tutkimuksessa yritetään oppia ennustamaan taudin kulkua ja löytämään tehokkaat hoitomuodot.

Nyrkkisääntö: Pidä paino kurissa, liiku ja syö terveellisesti

Ei ole varmuutta, mitkä kaikki tekijät altistavat alkoholista riippumattomalle rasvamaksalle. Ylipainoisilla riski sairastua on hoikkia suurempi.

– Ihmisillä on yksilöllisiä vaihteluita, jotkut sairastuvat toisia helpommin. Nyrkkisääntönä on, että jos pystyy pitämään painonsa normaalina ja viettää aktiivista elämää sekä pyrkii noudattamaan ravintosuosituksia, riski sairastua on pienempi, Ursula Schwab kertoo.

Rasvamaksa on salakavala, sillä tauti voi edetä pitkälle ilman, että ihminen tietää siitä mitään.

– Sitä voi verrata syöpäkasvaimeen, joka pääsee kasvamaan ilman, että ihmisille tulee kipuja.

Kansainvälinen tutkimus kestää neljä vuotta. Tutkimuksessa tehdään ihmis- ja eläinkokeita.

– Ihmiskokeet on tarkoitus tehdä ensi vuonna. Ihmisiltä otettuja näytteitä hyödynnetään eläintutkimuksissa, Schwab sanoo.

Tutkimus maksaa noin 4,1 miljoonaa euroa. Itä-Suomen yliopiston osuus siitä on noin 850 000 euroa.

Lue lisää:

Tutkimus: Ei-alkoholiperäistä rasvamaksaa potevilla suurentunut riski sairastua syöpään

Maksasairaudet Suomessa yhä Euroopan huipputasolla – "Suuret ikäluokat ovat kosteita ikäluokkia"Maksasairaudet Suomessa yhä Euroopan huipputasolla – "Suuret ikäluokat ovat kosteita ikäluokkia"

Häkellyttävä ilmiö: Sokeria ahmivat lapset voivat sairastua rasvamaksaan